প্রকাশিত একাদশ দ্বাদশের ইন্টারভিউয়ের তালিকা!

কলকাতা: একাদশ-দ্বাদশ (XI–XII Teacher Recruitment) শ্রেণির জন্য শিক্ষক নিয়োগের ইন্টারভিউর (SSC Interview List Published) তালিকা অবশেষে প্রকাশিত হল এসএসসি (SSC) ওয়েবসাইটে। এসএসসি সূত্রের খবর, প্রায় ২০ হাজার চাকরিপ্রার্থীকে নথি যাচাই এবং ইন্টারভিউয়ের জন্য ডাকা হবে। ওয়েবসাইটে চাকরিপ্রার্থীরা নিজেদের রোল নম্বর এবং রেজিস্ট্রেশন নম্বর দিয়ে কারা ইন্টারভিউতে ডাক পেয়েছেন বা ইন্টারভিউর জন্য যোগ্য, তা দেখে নিতে পারবেন। শনিবার সন্ধ্যা নাগাদ এই তালিকা প্রকাশ করল স্কুল সার্ভিস কমিশন। লিখিত পরীক্ষার ৬০ নম্বর, শিক্ষকতার অভিজ্ঞতার ভিত্তিতে ১০ নম্বর এবং শিক্ষাগত যোগ্যতার ভিত্তিতে ১০ নম্বর, এই তিনটির ভিত্তিতে মোট প্রাপ্ত নম্বরের নিরিখেই তৈরি হল সংশ্লিষ্ট তালিকা।

স্কুল সার্ভিস কমিশনের (West Bengal Central School Service Commission) ওয়েবসাইটে জানানো হয়েছে, আগামী ১৮ নভেম্বর ইন্টারভিউয়ের জন্য নির্বাচিতদের নথি যাচাই করার প্রক্রিয়া শুরু হবে এবং শেষ হবে ৩ ডিসেম্বর।
টুইট করে রাজ্যের শিক্ষামন্ত্রী ব্রাত্য বসু লেখেন, ”পশ্চিমবঙ্গ সেন্ট্রাল স্কুল সার্ভিস কমিশন আজ তাদের ওয়েবসাইটে একাদশ–দ্বাদশ শ্রেণির শিক্ষক পদে আবেদনকারী প্রার্থীদের বিস্তৃত তথ্য সাক্ষাৎকার-যোগ্য প্রার্থীদের এক প্রাথমিক তালিকা প্রকাশ করেছে। উক্ত প্রার্থীদের নথিপত্র যাচাই প্রক্রিয়া আগামী ১৮ নভেম্বর, ২০২৫ তারিখ থেকে আনুষ্ঠানিকভাবে সূচিত হতে চলেছে। – যা আমাদের অভিভাবক, মাননীয়া মুখ্যমন্ত্রীর প্রদত্ত প্রতিশ্রুতি অনুযায়ী ডিসেম্বরের মধ্যেই নিয়োগ-প্রক্রিয়া সম্পন্ন করার আমাদের অঙ্গীকারের স্বচ্ছ, সুদৃঢ় ও দায়বদ্ধতার আরেকটি উজ্জ্বল দৃষ্টান্ত। তাই চাকরিপ্রার্থীদের প্রতি আমাদের আন্তরিক বার্তা – ভরসা রাখুন, ভরসা থাকুক।

আরও পড়ুন: থিয়েটার রোডে গাছকাটা নিয়ে বিতর্ক

প্রসঙ্গত, গত ৭ নভেম্বর স্কুল একাদশ দ্বাদশ শ্রেণির শিক্ষক নিয়োগ পরীক্ষার ফল প্রকাশিত হয়েছে। চলতি বছর ১৪ সেপ্টেম্বর পরীক্ষা হয়েছিল। রাজ্যের ৪৭৮টি কেন্দ্রে পরীক্ষা গ্রহণ করা হয়। পরীক্ষা নেওয়া হয় মোট ৩৫টি বিষয়ে। প্রতি বিষয়ে পরীক্ষার মোট নম্বর ছিল ৬০। একাদশ-দ্বাদশ শ্রেণির জন্য আবেদন করেছিলেন ২ লক্ষ ৪৬ হাজার ৫৪৩ জন। পরীক্ষায় বসেছিলেন ২ লক্ষ ২৯ হাজার ৬০৬ জন।

দেখুন ভিডিও